Muwala wa pasita Bugembe ayanjuddeEmbaga N'okwanjula 15th, October 2016 , 747 Abasomye
Omukolo gwaffe ogw’okwanjula mu katabo k’omulundi gunno gwe gwa Elijah Ronald Kityo wamu ne Eunice Kizza Mugisha ogwaliwo ku lunaku lw’omukaaga ng’ennaku z’omwezi 8/03/2014. Omukolo gw’okwanjula gwali mu maka g’omugole omukyala e Nakwaya ku luguudo lwe Hoima.
Omugole omusajja Ronald Kityo yazaalibwa Gideon Ssetimba wamu ne Janet Namakula. Bazadde b’omugole omukyala ye John Mugisha wamu ne Jenipher Nakake. Omugole omusajja ava Mityana ate omugole omukyala azaalibwa Kisoro.
Ronald Kityo akola mu bya ntambula ate nga Eunice Kizza nansi ng’akola ne kkampuni etunda eddagala eya Vine Pharmaceuticals Limited.
Pasita Wilson Bugembe ye muntu owettuttumu eyali ku mukolo ogwo kubanga omugole omukyala asabira mu kkanisa ye. Abaagalana baasisinkana emyaka mukaaga egiyise. Bombi baali bayimbi mu kkwaya ye kkanisa eya Light The World Church eya pasita Bugembe era ng’eno omugole omukyala akyagirimu
Omugole omusajja yagenda nabantu amakumi 35. Bwe baasabibwa omutwalo bawaayo ssente wamu ne Bayibuli. Batwala ebintu bingi ebitwalibwa mu kwanjula naye ng’ekyasinga okwewunyisa kye kyalaani kya masanyalaze ekyaweebwa maama w’omugole.
Elijah Ronald Kityo wamu ne Eunice Kizza Mugisha bateeseteese okugattibwa ku kkanisa ya Light the World Church e Nansana ng’ennaku z’omwezi 26/04/2014 ng’eno gye basabira.
Ekisinga okujjukirwa ekyali ku mukolo gwabwe ogw’okwanjula ke kaseera omugole omukazi we yaviirayo ng’azina n’agwa Bbaawe mu kifubo enduulu nezitta abalabi.
Embeera y’obudde yali nnungi, tewaali nkuba naye waliwo ekiseera we kyatuuka akasana ne kememmula ekissukiridde.
Omubaka wa palimenti akiikirira Bukomansimbi Susan Namaganda mukyala wa Fred Mukasa Mbidde yeyakolanga muganda w’omugole omukyala.
Omukolo tegwaliko mwenge kubanga Abagole wamu ne bazadde baabwe bonna balokole.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn